Det ble avholdt styremøter nr. 10-13 i Momarken-selskapene 24-10 på selskapets kontor. Samtlige styremedlemmer med unntak av Anja Aarsrud Guererra var til stede. Fra administrasjonen møtte daglig leder Knut Ekhaugen.

Driftsselskapet

Referatet fra forrige møte ble enstemmig godkjent uten merknader.

Administrasjonens orientering.

Det ble orientert om følgende saker:

* Omsetningsrapport pr uke 42.
* Oaks-dagen: Positive tilbakemeldinger på buffet Karjolen og andre tiltak som ble gjennomført, men viktig at vi markedsfører disse internt.
* Profilert antrekk toto-personale: bluse og genser i stedet for vest? Søke å få med sponsor.
* Pågående arbeid med å finne rimeligere løsninger travprogram. Undersøke muligheten for å få faste sponsorer/annonsører for å opprettholde en kvalitet på programmet.
* Klage på mva-vedtak i Skatt øst som er under utforming.
* Julebordsarrangementer i Karjolen 30/11 og 7/12.
* Søknad fra Kala om støtte til oppgrusing av banen i 2014 – taes opp ifm budsjettbehandling.

Orienteringen med kommentarer ble tatt til etterretning.

Regnskapsrapport pr september.

Regnskapsrapport med kommentarer var forhåndsutsendt og ble gjennomgått på møtet. Sum driftskostnader ekskl. premier er som budsjettert men det er en svikt i provisjonsinntektene pga omsetningssvikt og endret produktmix med lavere produktbidrag. Det er derfor et resultatavvik på linje med svikten i provisjonsinntektene.

Rapporten med kommentarer ble tatt til etterretning.

Prosjekt Banedrift.

Daglige ledere Jarlsberg, Drammen, Biri og Momarken har utarbeidet et notat til sine respektive styrer som var forhåndsutsendt. Viiktige og nødvendige avklaringer om ansvarsforhold mellom sentral Banedrift og DS-styrene er uavklart samtidig som det skisserte innsparingspotensialet er for dårlig dokumentert. Svenske erfaringer med tilsvarende sentraliseringstiltak siste 10 år som DNT legger opp til har heller ikke gitt forventede gevinster.

Saken kommer opp på den forestående Høstkonferansen. Styret vedtok enstemmig følgende uttalelse som oversendes styrene i Østfold Travforbund og Oslo og Akershus Travforbund:

Momarken Toto AS er bekymret for utviklingen når det gjelder omsetning og overføring til formålet for 2014. Vi mener det er nødvendig å gjøre tiltak som ingen kan betvile vil virke og som alle kan stille seg bak. I tråd med ånden i Ot.prop. nr 10 (1995-96) og i samsvar med den opprinnelige tanken i Prosjekt banedrift, vil vi derfor på det sterkeste anbefale at Østfold Travforbund og Oslo og Akershus Travforbund foreslår «as is»-modellen som øyeblikkelig tiltak for å bidra til en bedret økonomi i travsporten.

Styret drøftet også DNT’s vedtak om innføring av sentral løpsutskrivning og vedtok enstemmig følgende uttallelse som oversendes DNT:

På styremøte i Momarken Toto AS 24-10-13 ble DNT’s vedtak om innføring av sentral løpsutskrivning behandlet og styret vedtok enstemmig ikke å gi sin tilslutning da Arbeidsmiljølovens bestemmelser jfr § 16 ikke er fulgt.